**MOSONMAGYARÓVÁRI MÓRA FERENC ÁLTALÁNOS ISKOLA**

**HÁZIREND**

**2013**

2

**I. Bevezető**

1. A Köznevelési törvény 25.§-nak előírása értelmében az iskola belső életével kapcsolatos egyes kérdéseket a Házirendben kell szabályozni.
2. A Házirend előírásai az iskola tanulóira, a tanulók szüleire és az iskola dolgozóira vonatkoznak.
3. A Köznevelési törvény szerint a Házirendnek, valamint az iskola Szervezeti és Működési Szabály­zatának betartása minden tanuló kötelessége.
4. A Házirend előírásai minden olyan esetre vonatkoznak térben és időben, amikor a tanuló az iskola felügyelete alatt áll.
5. A Házirendet minden tanév elején ismertetik az osztályfőnökök a tanulókkal.
6. A Házirend elolvasható

* az iskola titkárságán,
* az iskola honlapján,
* a nevelői szobában.

.

**II. A tanulók kötelességei**

Általános kötelességeidet a Köznevelési törvény 46. §-a tartalmazza. Ezek közül a legfontosab­bak:

1. Kötelességed, hogy a Pedagógiai Programban foglalt tanulmányi kötelezettségednek eleget tegyél, felkészülj a tanórákra, házi feladataidat készítsd el.
2. A tanítási órák, iskolai foglalkozások eredményességét fegyelmezett magatartásoddal segítsd, tanítód, tanárod útmutatása szerint végezd el feladataidat. Ha szükséged van rá, kérj tanítódtól, tanárodtól segítséget.   
   **Vedd figyelembe, hogy a tanítási órán, foglalkozásokon társaidnak is joga, hogy nyugodt körülmények között tanulhassanak, dolgozhassanak, munkájukban te sem zavarhatod őket!**
3. **Az általános emberi együttélési szabályokat neked is kötelességed megtartani. Többek között nem önbíráskodhatsz, tisztelned kell tanáraid és társaid emberi méltóságát!**
4. A tanítási órák, foglalkozások kezdetére a tanteremben, a foglalkozás helyszínén kell tartózkodnod! Ügyelj osztálytermetek közösen kialakított rendjére! A szaktantermek rendjét szaktanáraid ismertetik a tanév első tanítási óráján. A tantermek ajtaján kifüggesztve tekintheted meg az adott osztályterem rendjét.
5. Az iskolai rendezvényeken tanítód, osztályfőnököd útmutatása szerint viselkedj, magatartásoddal segítsd a rendezvény sikerét, eredményességét, tanítód, osztályfőnököd kérése szerint vegyél részt a rendezvények előkészítésében, lezárásában.
6. Az iskolán kívüli programokon csoportodat nem hagyhatod el.
7. Az iskolai foglalkozásokról való távolmaradásodat vagy késésedet szüleidnek vagy orvosnak kell igazolnia a tájékoztató füzetben.
8. A szülő tanévenként 3 tanítási napról való távolmaradást igazolhat. Számodra előzetes távolmaradási engedélyt a szülő egy héttel előbb írásban kérhet. Az engedély megadásáról tanévenként 3 napig az osztályfőnök, ezen túl az igazgató tudomásával az osztályfőnök dönt. A döntés során figyelembe kell venni tanulmányi előmeneteledet, magatartásodat, addigi mulasztásaidnak mennyiségét és azok okait.
9. Ha a tanuló a tanórai foglalkozás kezdetére nem érkezik meg, a késést igazolnia kell. A késések idejét össze kell adni. Amennyiben ez az idő eléri a tanórai foglalkozás időtartamát, a késés egy igazolt vagy igazolatlan órának minősül. Az elkéső tanuló nem zárható ki a tanóráról, foglalkozásról. (20/2012. (VIII. 31.) EMMI rendelet 51. § (10) bekezdés.)
10. A távolmaradás igazolását az osztályfőnöködnek add át legkésőbb a mulasztást követő harmadik napon.
11. A 20/2012. (VIII. 31.) EMMI rendelet 51. § (4) bekezdése szerint „ha a tanuló igazolatlan mulasztása egy tanítási évben eléri a 10 órát, az iskola igazgatója értesíti a tanuló tényleges tartózkodási helye szerint illetékes gyámhatóságot… tanköteles tanuló esetén a gyermekjóléti szolgálatot is.” Az EMMI rendelet 51. § (5) bekezdése értelmében: „ha a tanköteles tanuló igazolatlan mulasztása egy tanítási évben eléri a 30 órát, az iskola a mulasztásról tájékoztatja az általános szabálysértési hatóságot.”
12. Az iskola szüleiddel írásban a tájékoztató füzeten keresztül tart kapcsolatot. Ezért a tájékoztató füzetet minden nap magaddal kell hoznod, az oda beírt bejegyzéseket szüleidnek, tanáraidnak haladéktalanul be kell mutatnod.
13. A tájékoztató füzet okmány, a bejegyzéseket csak a tanár javíthatja, helyesbítheti.
14. A tanév első tanítási napján osztályfőnököd tájékoztat azokról a baleset- és tűzvédelmi szabályokról, melyeket saját és társaid testi épségének védelmében köteles vagy megtartani. Ezek közül a legfontosabbak:

* Az épületben úgy viselkedj, és úgy közlekedj, hogy ne veszélyeztesd se a magad, se társaid testi épségét. A bal oldali lépcsőházat a felső tagozatos, a jobb oldali lépcsőházat az alsó tagozatos tanulók használhatják.
* Tűzveszélyes, tüzet okozó anyagot (gyufa, petárda, öngyújtó, gázspray, stb.) az iskolába hoznod, illetve az iskola által szervezett iskolán kívüli programokra elvinned tilos.
* Sérülést okozó, veszélyes tárgyakat, szúró-vágószerszámot az iskolába hoznod, illetve az iskola által szervezett iskolán kívüli programokra elvinned tilos.
* Az udvaron kavicsot, köveket dobálnod, az épület ablakain bármilyen tárgyat kidobnod tilos. Más testi épségét veszélyeztető módon hógolyózni tilos.
* Szünetekben az ügyeletes tanár rendelkezéseit be kell tartanod.

1. Ha bármilyen rendkívüli eseményt észlelsz, például baleset történik, haladéktalanul szólnod kell a leggyorsabban elérhető pedagógusnak, felnőtt személynek.
2. Sajátos munka- és tűzvédelmi szabályok vonatkoznak az informatika-, a technika-, testnevelés- és kémiaórákra, ezeket szaktanáraid ismertetik veled az első tanórán.
3. Az iskola területén, valamint az iskola által szervezett iskolán kívüli programokon alkoholt, drogot, kábító hatású szereket, rágógumit, napraforgómagot, pálcikás nyalókát fogyasztanod, cigarettáznod tilos!
4. Bármely iskolán kívüli rendezvényen (múzeumlátogatás, tanulmányi kirándulás, erdei iskola, színházlátogatás, hangverseny stb.) viselkedésedben köteles vagy az iskola Házirendjét megtartani. Kötelességed a szervezett programon a kísérő pedagógus által megkövetelt szabályokhoz igazodni. Saját felelősségedre viheted magaddal azokat a tárgyakat, amelyeket a kísérő nevelő engedélyezett.
5. Kötelességed, hogy az épület berendezési tárgyait, felszereléseit, eszközeit rendeltetésszerűen használd. Ha kárt okozol, szüleidnek a köznevelési törvény 59. §-a szerint kártérítést kell fizetniük.
6. Személyes holmidra te tudsz a legjobban vigyázni. Az iskolai munkához nem tartozó, saját felelősségedre behozott tárgyakat, eszközöket az iskolában nem használhatod. A mobiltelefont csak kikapcsolva hozhatod be az iskolába és ott nem használhatod. Azzal a tanulóval szemben, aki

* telefonját tanóra alatt mégis bekapcsolja,
* az iskolában fénykép- vagy hangfelvételeket készít,
* azokat nyilvános internetes oldalakra feltölti,

fegyelmi eljárást kell kezdeményezni. Indokolt esetben a pedagógus a tanuló telefonját elveheti megőrzés céljából, azt csak a szülőnek/gondviselőnek személyesen adja vissza az osztályfőnök.

1. Ügyelj az épület, tantermed tisztaságára, a hulladékot a hulladékgyűjtőbe tedd! Padodban magad tarts rendet tanítód, osztályfőnököd, szaktanárod útmutatása szerint! Ellenőrizd a tantermek előtti fogasok, padok környékének tisztaságát és rendjét!
2. A felsős tanulók kabátjaikat és tornazsákjukat vigyék magukkal minden órára.

* Ha hetes vagy, a te feladatod, hogy: az óra elején jelentsd tanítódnak, tanárodnak a hiányzókat,
* jelentsd az iskolatitkárnál vagy az igazgató helyettesi irodában, ha öt perccel a becsengetés után sem érkezett tanár a tanórára,
* ellásd az osztályfőnököd, szaktanárod által rád bízott feladatokat.

1. Az iskolai ünnepélyeken az ünnepi öltözet: fehér blúz, ing, fekete (sötét) szoknya, nadrág.
2. Kötelességeid megszegése fegyelmi vétség, mely fegyelmi büntetést von maga után. Az ezzel kapcsolatos szabályokat a köznevelési törvény 58. §-a tartalmazza.

**III. A tanulók jogai**

A tanulók általános jogait a köznevelési törvény 45-46. §-a tartalmazza. Ezek közül a legfontosabbak:

Jogod van, hogy biztonságban és egészséges környezetben nevelkedj. Jogod van képességeidnek, érdeklődésednek és adottságaidnak megfelelő nevelésben és ok­tatásban részesülnöd. Emberi méltóságodat és jogaidat tiszteletben kell tartani, és védelmet kell számodra biztosí­tani fizikai és lelki erőszakkal szemben. Jogaid gyakorlása azonban nem korlátozhat másokat, nem veszélyeztetheti társaid és az in­tézmény alkalmazottainak testi épségét! Legfontosabb egyéni jogaid: a véleménynyilvánításhoz, a jogorvoslathoz, a kérdéshez és az ér­demi válaszhoz, nyilvánossághoz és a tájékoztatáshoz való jog. Ezen kívül jogod, hogy választó és választható legyél diákérdekeket képviselő szervezetekbe. Iskolánkban jogaidat a beiratkozás napjától gyakorolhatod.

1. Iskolánk minden tanulójának joga, hogy színvonalas oktatásban részesüljön, s abban aktívan vegyen részt.
2. Az iskola megszervezi a felzárkóztató foglalkozásokat, szakköröket, korrepetálásokat, sportköri foglalkozásokat, melyek megtartásához a szükséges feltételeket biztosítja.
3. A csoportbontásokról az első tanítási héten az osztályfőnököd tájékoztat.
4. Diákkör létrehozását kezdeményezheted, diákkörhöz csatlakozhatsz, ha annak céljai, működése nem ellentétes az iskola Pedagógiai Programjában megfogalmazott alapelvekkel, és ha a diákkör valamennyi tagja a diákkör ülésein az iskolai szabályzatok előírásait megtartja. A diákkör létrehozásáról az intézmény vezetőjét tájékoztatnotok kell.
5. Képességeidnek megfelelően részt vehetsz szaktárgyi, tanulmányi, sport- és kulturális versenyeken.
6. Részt vehetsz az iskolában folyó hitoktatásban. A különböző felekezetek által tartott hittanórák időpontját és helyszínét a hitoktatótól tudod meg.
7. Napközi otthoni / tanulószobai ellátásban részesülhetsz.

Felvétel a napközi otthonba és a tanulószobába:

* *A napközi otthonba* a szülő írásbeli kérése alapján veszi fel az iskola a gyermeket. A csoportba sorolást az iskolavezetés és a napközi otthon vezetője végzi. Alapvető szempont, hogy lehetőség szerint az azonos évfolyamon tanulók egy napközis csoportba kerüljenek.
* *A tanulószobára* való felvételt a szülő írásban kéri. Az osztályfőnök szorgalmazza a tanulószoba év közbeni igénybevételét a gyengébb tanulmányi eredményű (elégséges teljesítményű) tanulók esetében, hosszabb hiányzást követően, valamint akkor, ha gyermekvédelmi szempontok indokolják. A szülő a gyermeke tanulószobai felvételét év közben is kérheti.

1. A térítési díj befizetésére, visszafizetésére vonatkozó rendelkezések:

Az étkezési térítési díjakat az élelmezésvezető az igazgatóhelyettes által jóváhagyott befizetési napokon havonta szedi be.

* A tanulói jogviszony bármely okból történő megszűnése vagy szünetelése esetén a többletbefizetés visszatérítéséről a megszűnést, illetőleg szünetelés kezdetét követő egy hónapon belül az iskola intézkedik. Hiányzás esetén az iskola az igénybe nem vett étkezésekre befizetett térítési díjat a bejelentést követő naptól kezdődően a következő befizetés alkalmával beszámítja.
* A lemondás telefonon vagy személyesen az élelmezésvezetőnél történhet de. 9 óráig. A térítési díjaknál adható szociális kedvezményeket az önkormányzat rendelete állapítja meg.
* A kedvezményes étkeztetés igénybevételére jogosító okmányokat az iskola élelmezésvezetőjéhez kell eljuttatni.

1. Családotok anyagi helyzetétől függően ingyenes vagy kedvezményes tankönyvellátásban részesülhetsz. Ennek feltételeiről, szabályairól és az igénylés rendjéről az iskola tankönyvellátásáért felelős pedagógusától kaphatsz te vagy kaphatnak szüleid részletes felvilágosítást. A jogosultságra vonatkozó okmányokat is neki kell eljuttatni. A normatív kedvezményt igénybe veheti a tanuló, ha

* tartósan beteg,
* három- vagy többgyermekes családban él,
* rendszeres gyermekvédelmi támogatásban részesül.

A 2013-2014-es tanévtől kezdődően felmenő rendszerben ingyenes tankönyvellátásban részesül minden tanuló.

1. Iskolánkban a gyermeki jogok érvényesülésének biztosítását a diákönkormányzatot segítő felnőtt felügyeli.
2. Ha jogaid gyakorlásában sérelem ér, elsősorban az osztályfőnöködhöz, másodsorban az iskola igazgatójához fordulhatsz.
3. Jogaid gyakorlásához szükséges tájékoztatást

* tanítódtól, osztályfőnöködtől (többek között az osztályfőnöki órákon),
* szüleidtől (szülői értekezleteket, fogadóórákat követően),
* iskolagyűlésen,
* a diákönkormányzaton, az iskola faliújságján keresztül kaphatod meg.

1. Az iskola életével kapcsolatos bármely kérdésben véleményt nyilváníthatsz:

* tanítóddal, tanároddal megbeszélve,
* osztályfőnöki órán,
* az osztályképviselőn keresztül a diáktanácsban,
* a diákközgyűlésen a diákönkormányzat működési szabályzatában meghatározott módon.

1. Véleményedet a diákönkormányzati képviselőd útján is elmondhatod a diákönkormányzat működési szabályzatában foglaltak alapján.
2. Kérdést intézhetsz: Az intézmény vezetőjéhez és helyetteseihez a fogadóóráján. Az intézmény vezetője havonta egy alkalommal – a hónap első keddjén -, helyettesei ugyancsak egy alkalommal – a hónap első, illetve második keddjén – tizenöt órától tizenhat óráig fogadják a tanulókat. A fogadónapra egy héttel korábban be kell jelentkezi a titkárságon.
3. Tanulmányaidat, személyedet érintő kérdésekről bármikor tájékoztatást kaphatsz osztályfőnöködtől és szaktanáraidtól.
4. A témazáró dolgozatok időpontját egy héttel előbb közlik veled tanáraid. Egy nap csak kettő témazáró dolgozatot írattathatnak veled. Az írásbeli dolgozatokat kijavítva kettő héten belül megkapod szaktanáraidtól.
5. Az iskolába történő felvételt a Pedagógiai Program szabályozza.

*Elsős tanulók felvétele:*

* Felvételi eljárásra a fenntartó által meghatározott időpontban kerül sor.
* A felvételi eljárás rendje a fenntartó által meghatározott eljárási rend szerint történik.
* A német nemzetiségi osztályba történő jelentkezés esetén elsőbbséget élvez az a jelentkező, aki a 2. melléklet a 170/2013. (III./1) EMMI rendelethez elnevezésű nyomtatványon nyilatkozik nemzetiségi hovatartozásáról.

*Új tanuló felvétele:*

* Normál tantervű osztályba való felvételre indokolt esetben kerülhet sor (pl. költözés).
* A német nemzetiségi nyelvoktató osztályokba való felvételre akkor kerülhet sor, ha a tanuló rendelkezik olyan nyelvismerettel, amely megfelel az adott évfolyamra előírt követelményeknek.

*Átiratkozás másik iskolából*

* Az iskola magasabb évfolyamaira beiratkozó tanulók számára nincsenek speciális feltételeink.
* Az átvétel előfordulhat akár év közben is.
* Abban az esetben, ha a tanuló korábbi iskolájában valamely tantárgyat nem tanult, amely iskolánk óratervében szerepel, osztályozó vizsgát kell tennie. A felkészüléshez egy év „türelmi időt” kap.

*Nem magyar állampolgárságú tanuló felvétele*

A nem magyar állampolgárságú tanuló iskolába való felvételénél a szülőnek a gyermeket tanító szaktanárral történő konzultáció során tolmácsról kell gondoskodni. A nem magyar állampolgárságú szülő és tanuló köteles az iskola Házirendjét megismerni, ahhoz alkalmazkodni. A szülő kérése alapján a gyermek a külföldi iskolának megfelelő évfolyamon folytathatja tanulmányait vagy a magyar nyelv elsajátítása céljából visszaléphet egy évfolyammal.

* A beíratáshoz szükséges dokumentumok: érvényes útlevél, letelepedési vagy tartózkodási engedély, betegbiztosítási igazolás, a gyermek anyakönyvi kivonata és előző bizonyítványa.

1. Az iskola Pedagógiai Programjában meghatározott elvek alapján lehetőséged van tantárgyválasztásra. A beiratkozás alkalmával a szülőnek nyilatkoznia kell arról, hogy gyermeke milyen nem kötelező – szabadon választható – tanórai foglalkozáson vesz részt.
2. Jogodban áll kérelmedre – a jogszabályban meghatározott eljárás szerint – független vizsgabizottság előtt számot adni tudásodról.
3. Kérheted átvételedet másik iskolába.
4. Iskolánkban tanulók által előállított termékek, dolgok, egyedi alkotások nem készülnek. Ebből adódóan a vagyoni jogra vonatkozó díjazás szabályozása ránk nem vonatkozik.

**IV. Az iskola munkarendjével, vizsgáztatási rendjével és teremhasználatával kapcsolatos rendelkezések**

**1. Az iskola munkarendje**

1. Az iskolába az első tanítási óra előtt 15 perccel (7 óra 45 percig) be kell érkezned, hogy legyen időd az első tanítási órára előkészülni. Reggel 7 órától 7 óra 30 percig igénybe veheted az ügyeletet a kijelölt helyen. A tantermek zárva vannak, ezért oda az ott tanító pedagógus megérkezése után mehetsz be. Az udvaron, a folyosókon és a tantermekben csak felnőtt felügyelete mellett tartózkodhatsz délelőtt és délután egyaránt.
2. Az iskolában 16.00 óráig szakkörökön, sportkörökön, felzárkóztató és tehetséggondozó foglalkozásokon vehetsz részt.
3. Az alsó tagozaton a délutáni foglalkozások (napközi) valamint az ötödik évfolyamon a tanulószoba 16.30-ig, 6-7-8. évfolyamon 16.00 óráig tart.
4. Az iskola területét tanítási idő alatt nem hagyhatod el.
5. A tanulók az utolsó óra/foglalkozás után a székeket felrakják a padokra.
6. Az utolsó órát/foglalkozást tartó nevelő a tanulókat lekíséri a földszintre, ezután hagyhatják el az iskola épületét.
7. Az iskola a szülő kérésére a tanulót mentesítheti a délutáni foglalkozások alól, amennyiben a szülő ezt írásban kérelmezi az intézmény vezetőjétől. A kérelmet a szülőnek legkésőbb az aktuális tanév tanévnyitó napján kitöltve és aláírva el kell juttatnia az intézmény vezetőjéhez. (A kitöltendő kérelmet lásd a mellékletben.)
8. A tanuló a választott foglalkozáson köteles részt venni. Ha más elfoglaltsága miatt kötelességének nem tud eleget tenni, ezt félévkor jeleznie kell a foglalkozást tartó pedagógusnak és az osztályfőnöknek.
9. Az iskola könyvtárát és az előtte található PC számítógépeket az SZMSZ-ben meghatározott rend szerint, a könyvtár ajtajára kifüggesztett nyitvatartási rend alapján veheted igénybe.
10. Az iskolában tanítási idő után iskolai rendezvényeket, programokat szervezhettek. Ennek feltétele, hogy a rendezvény 19 óráig befejeződjön, és hogy a tanulókra pedagógus felügyeljen. Az intézmény vezetőjének engedélyével a program 19 óránál később is befejeződhet.
11. Iskolai hivatalos ügyeid elintézéséhez az iskolatitkár mindennap a nagyszünetben nyújt segítséget.

**Csengetési rend Rövidített órák csengetési rendje**

* 1. óra: 8.00 – 8.45 1. óra: 8.00 – 8.35
  2. óra: 9.00 – 9.45 2. óra: 8.40 – 9.15
  3. óra: 10.00 – 10.45 3. óra: 9.30 – 10.05
  4. óra: 11.00 – 11.45 4. óra: 10.10 – 10.45
  5. óra: 11.55 – 12.40 5. óra: 10.50 – 11.25
  6. óra: 12.50 – 13.35 6. óra: 11.30 – 12.05
  7. óra: 13.40 – 14.20 7. óra: 12.10 – 12.45
  8. óra: 14.25 – 15.05 8. óra: 12.50 – 13.25

**2. A vizsgáztatás rendje**

A vizsgáztatás rendjét a Pedagógiai Program szabályozza.

Iskolánkban a következő esetekben szervezünk vizsgákat:

**magántanulói jogviszony** esetén:

* a tanuló a szülő döntésétől (tartózkodási helyétől) függően félévente vagy az adott tanév végén az évfolyam tananyagából osztályozó vizsgát tesz
* a tantárgyi vizsgakövetelményekről a szervezési – nevelési igazgatóhelyettes tájékoztatja a szülőt
* a magántanulói jogviszony esetén a kapcsolattartás formája postai levelezés vagy elektronikus levelezés formájában valósul meg

**osztályozóvizsga** (20/2012.EMMI rendelet 51.§-a alapján):

* hiányzás, felmentés, engedély esetén szervezzük
* általános iskolai bizonyítvánnyal nem rendelkező felnőtt jelentkezése esetén (amennyiben korábban ifjúsági tagozatunk tanulója volt) osztályozó vizsgát szervezünk

**javítóvizsga:**

* a tanév végén javító vizsgán vehet részt a tanuló, ha legfeljebb 3 tantárgyból bukik
* ha osztályozóvizsgáról távol marad

A vizsgabizottság 3 tagú, abból legalább 2 fő az adott tantárgyat tanító pedagógus.

Az értékelés szabályai a helyi tantervi részben a tanulók értékelése c. fejezetben meghatározottakkal megegyeznek.

**3. Az iskolai ebédlő és a büfé rendje**

1. Az iskolai ebédlőben kizárólag étkezés céljából tartózkodhatsz az erre kijelölt időben.
2. A tízórait az 1. és 2. szünetben fogyasztják el a tanulók, meghatározott rend szerint.
3. Ebédidő: 12.00-14.30-ig tart. Az alsó tagozatos napközis a csoportjával, felső tagozatos menzás tanuló az utolsó órát tartó pedagógus kíséretével megy az ebédlőbe.
4. Az iskola büféjét igénybe veheted:

* ha alsó tagozatos vagy: 7.30-7.45 között,
* ha felső tagozatos vagy: 7.45-7.55 között és a szünetekben.

**4. Az informatika terem rendje**

1. Az informatika teremben a jogosultakon kívül más nem tartózkodhat. Más személyek benntartózkodását az intézményvezető engedélyezheti.
2. Üzemidőn kívül az ajtókat zárva kell tartani és a kulcsokat le kell adni a portán. Az informatika terem kulcsát csak a külön listán szereplő személyek kaphatják meg. Idegen személy csak felügyelet mellett tartózkodhat a teremben.
3. Az informatika teremben az esztétikus, higiénikus, folyamatos munkavégzés feltételeit meg kell őrizni. A rend megtartásáért és a biztonságos műszaki üzemeltetésért az órát tartó pedagógus a felelős.
4. A terembe ételt, italt bevinni és ott elfogyasztani szigorúan tilos.
5. A teremben tüzet okozó tevékenységet folytatni szigorúan tilos.
6. A terem takarítását csak az arra előzőleg kioktatott személyek végezhetik.
7. A berendezések belsejébe nyúlni tilos. Bármilyen, nem a gépkezeléssel összefüggő beavatkozást csak az informatika terem kezelője és a szervizek szakemberei végezhetnek.
8. A számítógépeket csak rendeltetésszerűen lehet használni.
9. Az elektromos hálózatba más – nem a rendszerekhez, ill. azok kiszolgálásához tartozó berendezéseket csatlakoztatni nem lehet.
10. A teremben elhelyezett jelzőberendezések (klíma, tűz- és betörésjelző) műszaki állapotát folyamatosan figyelni kell az ott dolgozóknak és bármilyen rendellenességet azonnal jelezni kell a működésükért felelős megbízottaknak.
11. A számítógép javításoknak, ill. bármilyen beavatkozásnak minden esetben ki kell elégíteni a szükséges műszaki feltételeken kívül a balesetmentes használat, a szakszerűség, a vonatkozó érintésvédelmi szabályok és az esztétikai követelményeket. Nem végezhető olyan javítás, szerelés, átalakítás vagy bármely beavatkozás, amely nem elégíti ki a balesetvédelmi előírásokat.
12. Tilos: A számítógépeknek hardver és szoftver beállításait módosítani, a telepített operációs rendszer és más alkalmazói program működési paramétereit, jellemzőit megváltoztatni. Mások adatait és munkáit elolvasni, letörölni, módosítani és illetéktelenül adatokhoz hozzáférni, valamint bármilyen módon a jogosultságot kijátszani, a védelmi rendszert feltörni.
13. Abban az esetben, ha valamelyik tanuló a számítógép hardver vagy szoftver részében kárt okoz, a javítás anyagi költsége őt terheli.
14. Bármilyen meghibásodás vagy rendellenes működés esetén azonnal értesíteni kell a szaktanárt.

**5. A tornaterem rendje**

1. A tornateremben csak szaktanár felügyelete mellett tartózkodhatsz.
2. A tornaterembe csak tornacipőben léphetsz.
3. Az öltözőket rendeltetésszerűen kell használnod, a berendezésben kárt nem tehetsz.
4. Az átöltözés során ruháidat rendezetten kell elhelyezned az öltözőben lévő fogasokon, padokon.
5. Társaid ruháiban, egyéb értékeiben kárt nem tehetsz.
6. A testnevelés szertárból csak az órát tartó nevelő engedélyével hozhatod ki a sportszereket.
7. Vigyázz magad és társaid testi épségére!

**6. Az uszoda rendje**

* + 1. A tanulók nevelői kísérettel érkeznek az uszodába.
    2. Az ÁNTSZ előírása alapján maximum 16 fő tartózkodhat a medencében.
    3. A fiúk és a lányok a részükre kijelölt öltőzőben helyezik el ruhájukat, csomagjaikat, ügyelnek arra, hogy holmijukat ne hagyják el. Elhagyott tárgyakért az iskola nem vállal felelősséget.
    4. Úszás előtt a tanulók a mosdóban szappannal lemosakodnak, majd fürdősapkával, törölközővel és zsebkendővel felszerelkezve vonulnak az uszodába. Hiányos felszerelés esetén az úszásoktatáson nem vehetnek részt.
    5. A hatékonyság érdekében egy csoport minimum 45 percet tartózkodik a vízben.
    6. Felmentett tanulók és kísérők utcai cipővel nem léphetnek az uszodatérbe.
    7. Az úszásoktatás alatt a kísérő a medence mellett tartózkodik és figyeli a tanulók tevékenységét.
    8. A kísérő nevelő felügyel a vetkőzés, öltözés valamint az öltözőhelyiség rendjére, ellenőrzi a hajszárítást, gondoskodik a fegyelmezett érkezésről és a biztonságos távozásról (úszás utáni tusolás, ruházat, száraz haj stb.)
    9. Minden belépő személy köteles a rendet megtartani és a tisztaságot megőrizni.
    10. A tanulók kötelesek a táblákon kifüggesztett utasításokat, tilalmakat és figyelmeztetéseket a legjobb tudásuk szerint megtartani.
    11. A fenti rendelkezések megsértése esetén az elkövetővel szemben felelősségre vonás kezdeményezhető.

**V. A tanulók jutalmazása, fegyelmi felelőssége, a magatartás és szorgalom értékelésének szempontjai**

**1. A tanulók jutalmazása**

1. Azt a tanulót, aki tanulmányi munkáját képességeihez mérten kiemelkedően végzi, aki kitartó szorgalmat vagy példamutató közösségi magatartást tanúsít, hozzájárul az iskola jó hírnevének megőrzéséhez és növeléséhez, az iskola dicséretben részesíti, ill. jutalmazza.

Az iskola jutalmazza azt a tanulót, aki

* tanulmányi versenyeken kiemelkedő eredményeket ér el,
* eredményes kulturális tevékenységet folytat,
* kimagasló sportteljesítményt ér el,
* a közösségi életben tartósan jó szervező és irányító tevékenységet végez.

**2. A jutalmazás formái**

Az iskolában elismerésként a következő írásos dicséretek adhatók:

* szaktanári
* napközi vezetői
* osztályfőnöki
* igazgatói
* nevelőtestületi

Jutalmazási formák:

* oklevél, jutalomkirándulás, kulturális hozzájárulás (színház vagy kiállítás látogatáshoz), jutalomtáborozás, könyv vagy könyvutalvány.
* Igazgatói dicséretben kell részesíteni azt a tanulót, aki az iskolán kívül szervezett tanulmányi versenyen, sportvetélkedőn, kulturális, művészeti versenyen helyezést ér el: (városi, területi 1-3., megyei 1-10., országos versenyen elért helyezés.)
* Az iskola működését támogató alapítványok a tanulók jutalmazásából is részt vállalnak. (pl. Kiváló Tanuló Emlékplakett, nyelvvizsga díjak stb.)
* Kiváló Tanuló Emlékplakettet kaphat nyolcadik év végén a tanuló a nevelőtestület által meghatározott követelmények teljesítése esetén.

**3. Fegyelmi intézkedések**

Ha a tanuló kötelességeit vétkesen és súlyosan megszegi, fegyelmi eljárás alapján szóbeli, írásbeli határozattal fegyelmi büntetésben részesíthető. A büntetés fokozatai:

|  |  |  |
| --- | --- | --- |
| **Szaktanár** | **Osztályfőnök** | **Igazgató** |
| szóbeli figyelmeztetés | szóbeli figyelmeztetés | szóbeli figyelmeztetés |
| írásbeli figyelmeztetés | írásbeli figyelmeztetés | írásbeli figyelmeztetés |
| Íntő | intő | intő |
| - | rovó | rovó |
| - | - | más osztályba való áthelyezés |

*A tanulók fegyelmi felelőssége*

A fegyelmi intézkedések alkalmazásánál a fokozatosság elve érvényesül, amelytől indokolt esetben – a vétség súlyára tekintettel – el lehet térni.

*A házi feladat és felszerelés hiányosságaira vonatkozó intézkedések*

Ha a tanuló házi feladata vagy felszerelése ugyanabból a tárgyból (óraszámtól függően) háromszor vagy ötször hiányzik vagy hiányos, elégtelent kap, amelyet a nevelő megkülönböztető jelzéssel lát el az osztálynaplóban.

**4. A magatartás értékelése**

**Példás** a magatartása annak a tanulónak,

* akinek az órák alatt és a szünetekben magatartása kifogástalan, példamutató
* aki a Házirend szabályait betartja,
* aki társait segíti, tisztelettudó, udvarias, részt vesz a közösségi munkában és azokat jól teljesíti,
* kizáró ok, ha a tanuló bukásra áll egy vagy több tantárgyból.

**Jó** a magatartása annak a tanulónak,

* akinek a magatartása ellen időnként kisebb kifogás felmerül, de hibáját belátja, azt igyekszik kijavítani,
* aki a Házirend szabályait betartja,
* a rábízott feladatokat teljesíti,
* aki a társait segíti, udvarias, tisztelettudó,
* az órák alatt jó magatartású.

**Változó** a magatartása annak a tanulónak

* akinek az órákon és a szünetekben magatartása ellen komoly kifogás merül fel,
* aki magatartásával többször megsérti a Házirend előírásait, de törekszik hibáinak kijavítására,
* akinek osztályfőnöki figyelmeztetőnél súlyosabb büntetése nincs,
* akinek 1 óra igazolatlan hiányzása van.

**Rossz** a magatartása annak a tanulónak,

* akinek az órák és szünetek alatti és/vagy az iskolán kívüli magatartása ellen ismételten súlyos kifogás merül fel,
* aki a Házirend szabályait ismételten és durván megsérti, a hibák kijavítására nem törekszik,
* aki udvariatlan, durva, szemtelen, a közösségi tulajdont rongálja, lopást követ el,
* aki a tanév során súlyos fegyelmi büntetésben részesül (igazgatói intő, rovó, más osztályba való áthelyezés), rendőrségi ügye volt, amelyben elmarasztalták,
* akinek több óra igazolatlan hiányzása van a törvényben meghatározott óraszámnak megfelelően.

A magatartás értékelésénél és minősítésénél a példás (5), jó (4), változó (3), rossz (2) érdemjegyeket alkalmazzuk.

**5. A szorgalom értékelése**

**Példás** szorgalmú az a tanuló, aki

* képességeihez mérten rendszeresen tanul, maximális eredményekre törekszik,
* a félév során jelentősen javított korábbi teljesítményéhez képest,
* házi feladatát elkészíti, felszerelését elhozza, az órai munkában aktívan részt vesz,
* ismereteit önképzéssel, gyűjtőmunkával is bővíti, törekszik arra, hogy munkái esztétikusak legyenek.

**Jó** szorgalmú az a tanuló, aki

* képességeinek megfelelően, rendszeresen tanul,
* a félév során egy vagy kettő tantárgyból rontott saját korábbi teljesítményén,
* házi feladatait elkészíti, felszerelését elhozza,
* az órák alatti munkában az érdeklődésének megfelelő tantárgyakban mindig aktív, egyéb tantárgyakban nagyrészt aktív.

**Változó** a szorgalma annak a tanulónak,

* akinek tanulmányi eredményei elmaradnak képességeitől,
* akinek tanulása, szorgalma hullámzó, egyenetlen,
* ismételten nem készíti el a házi feladatot, felszerelését gyakran otthon hagyja,
* az órákon folyó közös munkába csak időnként, biztatásra vagy hangulatától függően kapcsolódik be.

**Hanyag** szorgalmú az a tanuló, aki

* félévkor vagy év végén egy vagy több tantárgyból bukásra áll,
* nem készül az órákra, házi feladata, felszerelése gyakran hiányzik,
* nem érdeklődik, figyelmeztetésre sem végzi el feladatait,
* az órákon passzív, figyelmetlen,
* nem is akar tanulni.

A szorgalom értékelésénél és minősítésénél a példás (5), jó (4), változó (3), hanyag (2) érdemjegyeket alkalmazzuk.

A pedagógiai értekezlet előtt egy héttel az osztályfőnökök az általuk javasolt magatartás és szorgalom jegyeket az erre rendszeresített, naplókban elhelyezett értékelő lapra vezetik rá. Ezután a szaktanárok is megteszik javaslatukat, melyet monogramjukkal ellátnak. Ennek figyelembevételével alakítja ki az osztályfőnök a végleges magatartás és szorgalom jegyeket. A pedagógiai értekezleten az osztályt nem tanító nevelőnek is joga van véleményt nyilvánítani.

**VI. A diákönkormányzattal kapcsolatos rendelkezések**

* 1. A diákönkormányzat saját szabályzata alapján működik. A szabályzat elkészítésekor, módosításakor a nevelőtestület az iskola működési szabályzatában meghatározott rend szerint nyilvánít véleményt.
  2. Az iskola a diákönkormányzat működéséhez az alábbi feltételeket biztosítja:
* helyiség az önkormányzati megbeszélésekhez,
* anyagi támogatás iskolai szintű programokhoz,
* diákönkormányzati faliújság.
  1. A diákönkormányzat évenkénti döntése alapján aktívan részt vesz az iskolai programok szervezésében, tervezésében, önálló programokat szervezhet.
  2. A nevelőtestület a diáktanácson keresztül kéri ki a diákönkormányzat véleményét. A véleménykérés szempontjából a tanulók nagyobb csoportjának számít 50 % + 1 tanuló.

**VII. Záró rendelkezések**

1. A Házirend 2013. október l-jén lép hatályba.
2. A Házirend módosítására bármely tanuló, pedagógus, dolgozó írásban tehet javaslatot az intézményvezetőnél vagy a diákönkormányzatnál, melyről a tantestület 30 napon belül dönt.
3. A Házirendet a nevelőtestület a hatálybalépést követően szükség esetén felülvizsgál­ja.
4. A Házirend mellékletei:

* Illemkódex
* A diákügyeletesek szabályzata
* A tanulókat a délutáni foglalkozásról kikérő szülői nyilatkozat
* A tantárgyak évfolyamonkénti vizsgakövetelményei az illetékes munkaközösség-vezetők nyilvántartásában szerepelnek.
* A tűzriadó terv a tűzvédelmi szabályzat mellékletében található.

**VIII. Elfogadás és jóváhagyás**

1. A Házirendet az iskolai diákönkormányzat a 2013. október 1-jén tartott ülésén véleményezte, és elfogadásra javasolta.

Mosonmagyaróvár, 2013. október 1.

…………………………………………..

a diákönkormányzatot irányító pedagógus

2. A Házirendet a Német Nemzetiségi Önkormányzat a 2013. október 1-jén tartott ülésén véleményezte és elfogadásra javasolta.

Mosonmagyaróvár, 2013. október 1.

.….…………………………………………..

a Német Nemzetiségi Önkormányzat vezetője

3. A Házirendet a Szülői Munkaközösség 2013. október 1-jén tartott ülésén véleményezte és elfogadásra javasolta.

Mosonmagyaróvár, 2013. október 1.

……………………………………………

a szülői munkaközösség vezetője

4. A Házirendet a nevelőtestület 2013. október 1-jei ülésén elfogadta.

Mosonmagyaróvár, 2013. október 1.

………………………………………….

intézményvezető

**Mellékletek**

**1. számú melléklet Illemkódex**

A kulturált viselkedés szabályai között vannak olyanok, amelyek mindenütt - így az iskolában is - kötelezőek.

1. A köszönés alapvető viselkedési szabály. Udvariasan köszöntsd az iskola valamennyi nevelőjét és dolgozóját valamint iskolatársaidat!
2. Tiszteld nevelőidet, légy udvarias, figyelmes a felnőttekhez és társaidhoz! Engedd előre az idősebbeket és a lányokat!
3. Véleményedet mindig udvariasan nyilvánítsd ki! Érveid hiányát ne pótold hangerővel, ne kiabálj! Nem illik mások szavába vágni sem! Mellőzd az „én mindenkinél mindent jobban tudok” viselkedést!
4. Ha mérges vagy, fékezd magad! Ha megbántasz valakit, kérj elnézést tőle!
5. Fontos a kölcsönös segítségnyújtás. Tetteidet soha ne a rosszindulat, ártó szándék vagy egyszerűen a nemtörődömség vezérelje!
6. Minden körülmények között kerüld a bárdolatlan, csúnya kifejezéseket! Beszédmodorod, viselkedésed ne váltson ki iskolán kívül és belül megbotránkozást!
7. Óraközi szünetekben úgy foglald el magad, hogy ne zavard társaidat! Csengetésre gyorsan, rendesen sorakozz!
8. Vigyázz a tisztaságra, rendre és a berendezések épségére! Különösen ügyelj a mosdó tisztaságára. Ne szemetelj, és ne menj el a mások által elejtett szemét mellett sem! Vedd fel, és dobd a szemétgyűjtőbe! Ha köhögsz vagy tüsszentened kell, használj zsebkendőt!
9. Az ebédlőbe fegyelmezetten érkezz, kabátodat, táskádat a kijelölt helyre tedd!

**2. számú melléklet Diákügyeletesek szabályzata**

1. Az iskolában minden tanítási napon délelőtt egy hetedik évfolyamos, délután két napközi otthonos tanuló lát el ügyeletesi teendőket.
2. A felsős diákügyeletes 7.30-13.35-ig, a napközis tanulók 13.35-16.00 óráig látják el feladatukat.
3. A diákügyeletesnek a kulturált viselkedés szabályait betartva kell ellátnia teendőit.
4. A diákügyeletes feladata: Be- és kiengedi a főbejáratnál az iskola dolgozóját vagy vendégét. Az iskola dolgozójának vendégét vagy az iskola tanulójának felnőtt vendégét a portás utasítása szerinti helyre kíséri.
5. Az iskolatitkár által kiadott plakátokat az előtérben található faliújságra felhelyezi.
6. A diákügyeletest feladata elvégzésében mások nem zavarhatják, ügyeletesi posztjánál csak hiva­talos ügyben vagy lecke átadásakor tartózkodhatnak.
7. A diákügyeletes csak olyan tevékenységet folytathat, ami feladatának ellátásában nem akadályoz­za.
8. A felsős diákügyeletes beosztása az iskola ügyeleti feladatokat ellátó munkaközösség-vezetőjének, a délutáni ügyeletes beosztása a napköziotthonos munkaközösségvezető feladata, minden egyéb kérdésben az ő utasításaik az irányadóak.
9. A diákügyeletes feladatainak elhanyagolása osztályfőnöki figyelmeztetést von maga után.

**3. számú melléklet A tanulókat a délutáni 16 óráig tartó foglalkozásról**

**kikérő szülői nyilatkozat**

**Mosonmagyaróvári Móra Ferenc Általános Iskola, Mosonmagyaróvár, Dr. Gyárfás u. 5.**

**Szülői nyilatkozat**

Tanuló neve, osztálya: ……………………………………………………………………..

Szülő neve: …………………………………………………………………………………

Azzal a kéréssel fordulok a Mosonmagyaróvári Móra Ferenc Általános Iskola Igazgatójához, hogy fent nevezett gyermekemet

a) a tanítási hét minden munkanapján

b) a tanítási hét következő munkanapjain: ……………………………………………………

(A megfelelő szöveg aláhúzandó, ill. kitöltendő)

a délutáni 16 óráig tartó foglakozásokról elengedni szíveskedjék. Nyilatkozom, hogy gyermekem a délutáni órákban valamelyik felnőtt hozzátartozójával otthon tanul, magántanárhoz, edzésre jár, egyéb szervezett foglalkozáson vesz részt, melyről tudomásom van.

Mosonmagyaróvár, 201………………………………..

……………………………………..

szülő aláírása

**Jegyzőkönyv**

Készült 2013. október 1-jén a Mosonmagyaróvári Móra Ferenc Általános Iskola (Mosonmagyaróvár, Dr. Gyárfás J. utca 5.) nevelőtestületi ülésén.

Jelenlévők száma: 51 fő.

A Házirendet az iskola valamennyi pedagógusa megismerte, azzal egyetértett és a jelenlévő 51 fő egyhangúlag elfogadta.

Mosonmagyaróvár, 2013. október 1.

…………………………………..

jegyzőkönyvvezető